हिन्दी सेवा समिति
हिन्दी सेवा समिति एक हिन्दी सेवी संस्था है जिसका उदेश्य हिन्दी भाषा का संरक्षण, संवर्धन एवं प्रचार करना है। समिति का विचार है कि वर्तमान समय में सूचना तकनीकी समाज में अति प्रचलित एवं प्रभावशाली है, अतैव समिति इन पर भी सक्रिय रहने में कार्यरत है ताकि अल्प समय में अधिक से अधिक व्यक्तियों पर प्रभाव डाला जा सके। समिति हिन्दी भाषा के कवियों, लेखकों, साहित्यकारों, विधार्थियों एवं जन साधारण को हिन्दी भाषा से सम्बंधित किसी भी प्रकार की सहायता करने हेतु सदा तत्पर एवं सदैव प्रतिबद्ध होकर कार्यरत है। समिति का यह भी विचार है कि हिन्दी भाषा की अस्मिता को बनाए रखने के लिए प्रत्येक नागरिक का उत्तरदायित्व बनता है। इसी दिशा में हिन्दी सेवा समिति समस्त राष्ट्रीय, क्षेत्रीय, शैक्षिक और सांस्कृतिक पक्षों को समन्वित और सक्रिय रूप देने के लिए दृढ़ संकल्पित है। हिन्दी के पठन-पाठन, अध्ययन-अनुशीलन में सम्पूर्ण भारतीय मनीषा की गरिमामयी परम्परा को अक्षुण्ण रूप से विकसित और परिवर्द्धित करने का सतत प्रयास हिन्दी सेवा समिति सदैव करती रहेगी।